Διάταξη του Πρωτοδικείου (δεύτερο τμήμα) της 15ης Σεπτεμβρίου 1998. - A. Kapniki Michailidis AE κ.λπ. κατά Επιτροπής των Ευρωπαϊκών Κοινοτήτων. - Προσφυγή ακυρώσεως - Κανονισμός (ΕΚ) 3477/93 - Απαράδεκτο. - Υπόθεση T-100/94.



Συλλογή της Νομολογίας του Δικαστηρίου 1998 σελίδα II-03115



Περίληψη



Λέξεις κλειδιά

Προσφυγή ακυρώσεως - Φυσικά ή νομικά πρόσωπα - Πράξεις που τα αφορούν άμεσα και ατομικά - Ρύθμιση προβλέπουσα συγκεκριμένη ημερομηνία για τον καθορισμό της ισοτιμίας μετατροπής σε εθνικό νόμισμα της πριμοδοτήσεως για καπνά εσοδείας παλαιότερης του 1993

(Συνθήκη ΕΚ, άρθρα 173, εδ. 4, και 189· κανονισμός 3477/93 της Επιτροπής, άρθρα 5, 6, πρώτη περίπτωση, και 7, εδ. 2)

Περίληψη

Είναι απαράδεκτη προσφυγή ακυρώσεως ασκούμενη από εγκατεστημένες στην Ελλάδα επιχειρήσεις μεταποιήσεως καπνών που στρέφεται κατά των άρθρων 5, 6, πρώτη περίπτωση, και 7, δεύτερο εδάφιο, του κανονισμού 3477/93, για τις γεωργικές ισοτιμίες που θα εφαρμοστούν στον τομέα του καπνού, καθόσον οι εν λόγω διατάξεις προβλέπουν ότι, όσον αφορά τα καπνά εσοδείας παλαιότερης του 1993, τα οποία εξέρχονται από την 1η Ιουλίου 1993 και μετά από τον χώρο ελέγχου, η ισοτιμία που πρέπει να λαμβάνεται υπόψη για την μετατροπή σε εθνικό νόμισμα της πριμοδοτήσεως για τα καπνά σε φύλλα είναι εκείνη που ίσχυε την την τελευταία αυτή ημερομηνία.

Πράγματι, αφενός, ο κανονισμός αυτός είναι μέτρο γενικής ισχύος κατά την έννοια του άρθρου 189 της Συνθήκης. Εφαρμόζεται σε αντικειμενικά προσδιοριζόμενες καταστάσεις και παράγει έννομα αποτελέσματα έναντι κατηγοριών προσώπων που αναφέρονται με τρόπο γενικό και αφηρημένο, δηλαδή έναντι όλων των επιχειρηματιών που ασκούν τις δραστηριότητές τους στον τομέα των καπνού οι οποίοι, εντός της Κοινότητας, έθεσαν υπό έλεγχο καπνά εσοδείας προηγούμενης του 1993, τα οποία δεν εξήλθαν από τον έλεγχο αυτό πριν από την 1η Ιουλίου 1993.

Αφετέρου, ναι μεν, σε ορισμένες περιπτώσεις, ακόμα και μια κανονιστική πράξη που εφαρμόζεται στο σύνολο των ενδιαφερομένων επιχειρηματιών μπορεί να αφορά ατομικά ορισμένους από αυτούς, υπό την προϋπόθεση ότι η εν λόγω πράξη τους αφορά λόγω ορισμένων ειδικών χαρακτηριστικών τους ή λόγω μιας πραγματικής καταστάσεως που τους χαρακτηρίζει σε σχέση με οποιοδήποτε άλλο πρόσωπο, τούτο όμως δεν συμβαίνει εν προκειμένω.

Ειδικότερα, η δυνατότητα προσδιορισμού, με κάποια ακρίβεια, του αριθμού ή ακόμα και της ταυτότητας των υποκειμένων δικαίου στα οποία μια πράξη εφαρμόζεται σε μια δεδομένη στιγμή δεν αρκεί για να τεθούν υπό αμφισβήτηση η γενική ισχύς και, συνεπώς, η κανονιστική φύση της εν λόγω πράξεως και ουδόλως σημαίνει ότι η πράξη αυτή αφορά ατομικά τα ως άνω υποκείμενα δικαίου, εφόσον είναι βέβαιον ότι η εφαρμογή αυτή χωρεί δυνάμει μιας αντικειμενικής νομικής ή πραγματικής καταστάσεως που ορίζεται με την πράξη σε σχέση με τους σκοπούς της τελευταίας.

Συναφώς, οι ενδιαφερόμενοι επιχειρηματίες αποτελούν μια ετερόκλητη ομάδα η οποία αποτελείται από αγοραστές καπνού και από καπνοκαλλιεργητές εγκατεστημένους σε επτά κράτη μέλη της Κοινότητας, όπου υφίστανται επτά διαφορετικές σχέσεις μεταξύ ECU και εθνικού νομίσματος, το δε γεγονός ότι οι προσβαλλόμενες διατάξεις μπορούν να έχουν στην πράξη διαφορετικά αποτελέσματα έναντι των διαφόρων υποκειμένων δικαίου στα οποία αυτές εφαρμόζονται, ήτοι έναντι παραγωγών εγκατεστημένων σε χώρα με «κυμαινόμενο νόμισμα», όπως η Ελλάδα, ή σε χώρα με «ισχυρό νόμισμα», δεν αρκεί για να αναιρέσει τον κανονιστικό τους χαρακτήρα, εφόσον η κατάσταση αυτή προσδιορίζεται αντικειμενικά.